Die voor- en nadele van aanlyn-aankope - Jou Geld | Solidariteit WêreldJou Geld | Solidariteit Wêreld
Tuis › Artikels › Die voor- en nadele van aanlyn-aankope
Die voor- en nadele van aanlyn-aankope
Sedert die uitbraak van die Covid-19-pandemie het aanlyn-aankope wêreldwyd en ook in Suid-Afrika toegeneem. Selfs plaaslike besighede het begin om die keuse aan verbruikers te bied om goedere soos kruideniersware en wegneemkos aanlyn te koop.
Benewens die feit dat aanlynaankope om gesondheidsredes veiliger is, is daar ook ander voordele.
Dis gerieflik want aanlynwinkels is 365 x 24 x 7 oop, sodat jy rustig enige tyd van die dag of nag, waar jy jou ook al bevind, inkopies kan doen. So vermy jy die samedromming van massas ander mense, 'n gesoek na parkering en gepaardgaande parkeerkoste.
Vermyding van kriminaliteit soos sakkerollers, motordiefstal en opdringerige, ongewenste persone.
Dis maklik om dit waarna jy soek te vind deur aanlyn te snuffel eerder as om van rak tot rak in winkels te beweeg.
Tyd-, brandstof- en moeitebesparend omdat jy nie van winkel tot winkel hoef te ry nie en ook nie in lang rye by betaalpunte hoef te wag nie.
'n Groter verskeidenheid produkte is beskikbaar omdat aanlynwinkels nie spasiebeperkings het nie. Dit bied jou 'n wyer keuse van groottes, kleure, style, kleure, handelsmerke en skaars produkte. Die nuutste produkte is dikwels lank voor dit plaaslik beskikbaar is, reeds aanlyn beskikbaar.
Dis dikwels goedkoper omdat daar soms spesiale aanbiedings is wat uitsluitlik vir aanlynkopers geld. Daarbenewens kan jy ook makliker aanlyn pryse by verskeie verskaffers vergelyk.
Vergemaklik die vergelyking van handelsmerke en modelle, afwerking, kenmerke, asook die pryse van 'n spesifieke item. Soms is evaluerings en graderings van ander kopers oor 'n spesifieke item beskikbaar om jou te help met jou keuse.
Privaatheid en anonimiteit word beskerm wanneer jy produkte koop wat jy nie wil hê vreemdelinge moet sien nie, soos byvoorbeeld onderklere en persoonlike items of geskenke.
Groter mate van beheer oor dit wat jy koop. As jy nie onmiddellik kry waarna jy soek nie kan jy later weer 'n soektog doen tot jy presies kry waarna jy soek. Daarenteen word jy in 'n winkel met alternatiewe gekonfronteer (wat nie jou eintlike keuse is nie) wat jy besluit om maar koop net omdat jy nie lus voel of tyd het om na 'n ander handelaar te ry nie.
Geen druk van verkoopspersoneel wat jou probeer oorreed om items of produkte te koop wat jy nie regtig wil hê of benodig nie.
Dis die ideale manier om geskenke te koop en te stuur, veral vir familie of vriende wat ver bly.
Elektroniese rekord. Jy ontvang 'n elektroniese betalingsbewys van jou aankope, wat rekordhouding vergemaklik.
Aanlynnasporing van aankope. Jy kan die bestelling- en afleweringstatus van jou aankope naspoor totdat hulle hul bestemming bereik.
Daar is ongelukkig ook nadele verbonde aan aanlyn-aankope.
Versendingsprobleme en -vertragings. Soms is dit nie 'n gegewe dat jy jou aankope betyds gaan ontvang nie. Weens onvoorsiene omstandighede raak items verlore, word met 'n ompad gestuur, raak beskadig, of word soms by die verkeerde adres afgelewer. Soms word die aflewering vertraag omdat die produk van 'n derde party af bestel moet word. Dit kan tot frustrasie lei, veral as jy iets dringends benodig of jy dit betyds vir 'n geleentheid soos 'n verjaarsdag wil laat aflewer.
Risiko vir bedrog. Dit sluit in kredietkaart- en ander vorme van bedrog soos die misbruik van jou bankbesonderhede, inbreek op jou rekenaarstelsel, identiteitsdiefstal, vervalste produkte en vals webwerwe. Dit kan ook gebeur dat jou inkopies of selfs die webtuiste waar jy bestel en betaal het, na betaling verdwyn.
Bestee te veel tyd aanlyn. Jy kan in die versoeking kom om te veel tyd op die Internet te bestee met onnodige soektogte na produkte of items wat jy glad nie benodig nie.
Jy weet nie noodwendig presies wat jy gaan ontvang nie. Dis moeilik om op grond van 'n foto te besluit oor die gehalte, grootte, tekstuur, gewig of presiese kleur van 'n item. Jy sal ook nie weet of 'n kledingstuk of skoene goed sal pas omdat jy dit nie kan aanpas nie.
Dis mag moeilik wees om produkte om te ruil of jou geld terug te kry. Die prosedure is dikwels ingewikkeld en verpakking en versending is vir eie jou onkoste. Sommige maatskappye het nie 'n terugbetalings- of omruilbeleid nie.
Webwerwe wat nie gebruikersvriendelik is nie, gekompliseerd of bedrieglik is. Sommige webwerwe vereis dat kopers op hul e-poslys inteken en maak dit uiters moeilik om weer uit te teken. Ander verkoop jou e-posadres aan derdepartye, wat daartoe lei dat jy oorlaai word met gemorspos. Dit kan gebeur dat die produkte nie goed omskryf word nie of dat die bestelprosedure onduidelik of omslagtig is of dat jy sukkel om met iemand by kliëntedienste te kommunikeer.
Geen koopbystand deur kundige personeel wat vir jou kan raad gee oor 'n spesifieke produk nie – jy is aangewese op jou eie oordeel en dit wat jy op die foto en beskrywing sien.
Geen interaksie met verkoopspersone nie, en daarom kan jy ook nie onderhandel vir afslag nie.
Onmiddellike betaling word vereis omdat jy per kredietkaart betaal. Dit beteken dat jou kredietlimiet hoog genoeg moet wees om aankope teen groot bedrae te doen. Daarenteen kan jy met direkte aankope onderhandel vir afbetaling deur byvoorbeeld 'n rekening te open, of die voordele van koopkaarte soos Koopkrag en Pretorium Trust benut.
Jy verbeur sosiale kontak en die genot van 'n werklike inkopie-ervaring. Hoewel dit tydens die Covid-pandemie die veiligste is, is dit onder normale omstandighede goed om tog soms in winkels te kom. Die normale manier van inkopies bied tog die bekoring van aangename geure, geluide, vriendelike personeel en 'n geurige koffie nadat jou inkopies afgehandel is.
Vrae om te vra wanneer jy aanlyn-inkope doen
Vergewis jou van die volgende voordat jy vir die eerste maal by 'n gekose aanlynwinkel koop:
Waarborg die webtuiste jou privaatheid en die vertroulikheid van jou inligting?
Is hul privaatheidsbeleid geredelik beskikbaar? Lees dit noukeurig deur.
Hoe lank doen die maatskappy al aanlynverkope?
Is daar onafhanklike resensies oor die besigheid op die Internet beskikbaar?
Is daar resensies deur vorige kliënte op die webwerf beskikbaar?
Het hulle 'n duidelik omskrewe omruilings- en terugbetalingsbeleid?
Het hulle 'n gewaarborgde minimum en maksimum afleweringstyd?
Hoe maklik is dit om skriftelik met die maatskappy te kommunikeer?
Hoe maklik is dit om 'n bestelling te kanselleer?
Hoe maklik is dit om jou wagwoord en gebruikersnaam te herstel?
Account Learning. https://accountlearning.com/advantages-disadvantages-online-shopping/
My Broadband. https://mybroadband.co.za/news/business/343479-online-shopping-boom-in-south-africa-after-coronavirus-restrictions.html
Tough Nickel. https://toughnickel.com/frugal-living/Online-shopping-sites-benefits
Tutorials Point. https://www.tutorialspoint.com/what-are-the-advantages-and-disadvantages-of-online-shopping